Vaata ka selja taha! – Propastop
13.04.2020
Koroonakriisi kiiluvees on tekkinud uus videoajakirjanduse vorm, kus ajakirjanikud ja saatekülalised astuvad kaamera ees üles oma kodust. Kevade puhul on lülitused tehtud rõdult, hoovist või aiast. Nii välditakse otsekontakte ning samal ajal muudetakse ka pilt huvitavamaks
Sageli ei teadvustata selliseid ülekandeid tehes aga infot, mida kaamerasse rääkiva inimese taust edasi annab. Tihti on võimalik kaadris näha olevate detailide kaudu kindlaks teha asukoht, kus intervjuu on antud, inimese kodu aadress.
Toome mõned näited.
ERR Brüsseli korrespondent Epp Ehand annab viimasel ajal Aktuaalsele Kaamerale reportaaže rõdult, mis on tõenäoliselt tema kodu. Taamal nähtavate detailide järgi kulus Propastopi vabatahtlikel umbes tund, et Google kaardirakenduse abil intervjuu andmise aadress välja selgitada.
Pühapäevahommikust Prillitoosi alustas Reet Linna oma kodu väravast Meriväljalt. Pildil nähtu põhjal on võimalik hõlpsalt leida saatejuhi kodu aadress.
France24 kanali Berliini korrespondi Nick Spiceri taustal näha olev kirik lubab kaardirakenduse ja geolokatsiooni abil paika panna maja, mille rõdult intervjuu on antud.
Ruslan Trochynskyi katusekontsert ERR saates Hommik Anuga võimaldab kindlaks teha muusiku kodumaja aadressi. Abiks on pildis paistvad maamärgid ja info, et viiekordne maja asub Kadriorus. Info leiab kinnitust muu internetis avaldatud pildimaterjali toel.
Ohustatud võivad olla needki tavalised inimesed, kes reageerivad arvukatele üleskutsele jagada oma kodus tehtud videoid meediakanalitega. Kas või sellise piinliku äparduse näol.
Nii saatejuht kui videos esinev inimene võiks vältida info jagamist kodu asukoha kohta. Videoks tuleks valida võimalikult neutraalne taust: ühtlane majasein või loodusvaade, kus puuduvad äratuntavad maamärgid, sildid ja viidad. Kodus sees tuleks valida samuti oma videole võimalikult mittemidagiütlev taust, näiteks tühi sein.
Kui ülekanne toimub videokõne rakenduse kaudu, saab nendes ka tausta udustada või asendada.
Eelkõige aitab aga võimaliku ohu teadvustamine ja selle arvesse võtmine.
Kui oled märganud sarnase turvariskiga videoid meedias, siis jaga neid Propastopi Facebookis.
Pane proovile oma oskused avalike allikate andmeotsingus! Proovi leida Martin Garrixi kodu aadress selle katusekontserdi ülekande baasil. Soovi korral avalda oma lahenduskäik Facebookis!
Pildid: kuvatõmmised.